Philippus Dei gratia Francorum rex baillivo Bituricensi salutem. Mandamus tibi quod servientibus bailliviæ tuæ districtius inhibeas ne ipsi aut eorum aliquis in terra religiosorum virorum abbatis et conventus monasterii Sancti Leonardi de Corbigniaco in qua omnimodam altam et bassam justitiam obtinent sergentare vel officium sergentariæ quod libet exerceant, nisi duntaxat in casibus ressorti vel aliis ad superioritatem nostram spectantibus quosquidem casus in litteris tuis eisdem tradendis, cum propter hoc a te missi fuerint exprimi volumus et specialiter contineri. Quod si contra fecerint, contra ipsos procedas taliter ad vindictam quod a modo talia faciendi temerariam audaciam non assumant. Actum Parisius octava die februarii anno Domini M.CC nonagesimo sexto.